The Vice President of India, Shri M. Hamid Ansari has said that India was confident that ASEM's role can be elevated to harness the collective capabilities of two dynamic continents for the shared peace, progress and prosperity of our countries and regions.
نئی دہلی۔15 جولائی۔ نائب صدر جمہوریہ ہند جناب محمد حامد انصاری نے کہا ہے کہ بھارت کو پورا یقین ہے کہ اے ایس ای ایم کے کردار کو اس انداز سے بڑھایا جاسکتا ہے کہ اس کے توسط سے دو فعال براعظموں کی مجموعی صلاحیتوں کو مشترکہ امن وامان ، ترقی اور دونوں براعظموں اور خطے کی خوشحالی کیلئے بروئے کار لایاجاسکے۔ جناب حامد انصاری منگولیا کی راجدھانی اولان بطار میں گیارہویں اے ایس ای ایم سربراہ ملاقات اجلاس سے خطاب کررہے تھے۔ موصوف اس کانفرنس میں بھارتی وفد کی قیادت کررہے ہیں۔ نائب صدر جمہوریہ ہند نے کہا کہ آج اے ایس ای ایم ایشیا اور یوروپ کے مابین ایک فعال رابطے کے طور پر مصروف عمل ہے اور ہما ری مشترکہ کوشش یہ رہی ہے کہ ہم دونوں براعظموں کے مابین کثیر پہلوئی روابط کو فروغ دیاجائے۔ نائب صدر جمہوریہ ہند نے کہا کہ مادی روابط ایک ایسا وسیلہ ہیں جن سے ہمارے شہریوں کے توقعات کی تکمیل ہوتی ہے اور باہمی طور پر مفید شراکت داری کا راستہ ہموار ہوتا ہے اور اس کے توسط سے ہمارے علاقائی اور عالمی چیلنجوں کا مشترکہ طور پر سامنا کیاجاتا ہے۔ اس سلسلے میں یہ بھی ضروری ہے کہ روابط کے نیٹ ورک میں ادارہ جاتی ، ڈیجیٹل ، اقتصادی اور سماجی۔ ثقافتی پہلوؤں کو بھی شامل کیاجائے۔ دہشت گردی کے موضو ع پر اظہار خیال کرتے ہوئے نائب صدر جمہوریہ ہند نے کہا کہ آج ہمارے معاشرے کو ہر طرح کی شکل میں دہشت گردی کی غیرمتوقع خطرات کا سامنا ہے اور ایسی ہی حالیہ مثال فرانس میں رونما ہوئے واقعہ کی ہے جو از حد بدبختانہ ہے۔ نائب صدر جمہوریہ ہند نے کہا کہ ہمیں اس خطرے کا سامنا کرنے کیلئے بامعنی طور پر باہمی تعاون کرنے کی ضرورت ہے۔ انہوں نے اے ایس ای ایم سے گزارش کی کہ وہ دہشت گردی میں ہونے والے اضافے اور اس لعنت سے نمٹنے کیلئے ایک ساتھ ملکر کام کرنے کا عہد کریں اور دہشت گردی کو بڑھاوا دینے والوں ، متعلقہ تنظیموں ،اس کے لئے سرمایہ فراہم کرنے والوں، دہشت گردی کو اسپانسر کرنے والوں کے خلاف تیز رفتار کارروائی کرے۔ آج کے حالات میں اقوام متحدہ کی دیکھ ریکھ میں بین الاقوامی دہشت گردی کی روک تھام سے متعلق جامع کنونشن کو جلد از جلد ا پنانا اس سلسلے میں از حد ضروری ہے۔ نائب صدر جمہوریہ ہند نے کہا کہ اے ایس ای ایم کو ہمارے عالمی مشترکہ اثاثوں جیسے سمندروں اور بحریات کو بین الاقوامی کنونشن کے لحاظ سے تحفظ دینے کیلئے باہمی تعاون واشتراک کو بڑھاوا دینا چاہئے ۔ نائب صدر جمہوریہ ہند نے اے ایس ای ایم اراکین سے گزارش کی کہ ہر تنازعے کو پُرامن طریقے سے حل کیا جانا چاہیے اور ایسا طریقہ اپنایا جانا چاہئے جس میں کسی طرح کی دھمکی یا طاقت کا استعمال نہ ہو اور امن اور استحکام کے قیام کے لئے اپنائی جانے والی سرگرمیوں کو انجام دیتے ہوئے ہر اس طریقے سے اجتناب کیا جانا چاہیے جس کے نتیجے میں تنازعات کو بڑھاوا ملے ۔ پو ر ا عمل از حدصبرو تحمل کے ساتھ مکمل کیا جانا چاہئے۔ نائب صدر جمہوریہ ہند نے کہا کہ یو این سی ایل او ایس کی ایک اسٹیٹ پارٹی کے طور پر بھارت تمام پارٹیوں سے درخواست کرتا ہے کہ وہ یو این سی ایل او ایس کے تئیں از حد احترام کا اظہار کریں کیوں کہ یہ پوری دنیا میں سمندروں اور بحریات کے سلسلے میں بین الاقوامی قانونی نظام کا امین ہے ۔ جناب محمد حامد انصاری نے کہا کہ آج منعقد ہونے والا اے ایس ای ایم کا گیارہواں سربراہ ملاقات اجلاس ایشیا اور یوروپ کے مابین دو دہائیوں پر مشتمل کثیر پہلوئی تعلق کا مظہر ہے۔ انہوں نے کہا کہ وہ اس اجلاس کے صدر ، منگولیا کا ، ہم سب مندوبین کی میزبانی کرنے کیلئے شکریہ ادا کرتے ہیں ۔ بیشک اس کانفرنس کے اہتمام کیلئے بہت عمدہ انتظامات کئے گئے ہیں ۔ انہوں نے کہاکہ اس موقع پر وہ فرانس کی حکومت اور فرانس کے عوام کو کل نیس میں رونما ہوئے واقعہ کے لئے تعزیت پیش کرتے ہیں۔ آج اے ایس ای ایم ایشیا اور یوروپ کے مابین ایک فعال پُل کے طور پر مصروف عمل ہے۔ ہماری مشترکہ کوشش یہ رہی ہے کہ ہمارے دونوں براعظموں کے مابین کثیر پہلوئی روابط کو فروغ دیاجائے۔ گیارہویں اے ایس ای ایم کا موضوع ہے ‘‘ اے ایس ای ایم کے 20 برس: رابطہ کاری کے توسط سے مستقبل کی شراکت داری’’او ریہ از حد موزوں ہے۔ ترقی ، عوام کی زندگی کی کوالٹی کو بہتر بنانے ، عوام سے عوام کے مابین روابط اور تبادلوں کو بڑھاوا دینے ، تجارت وسرمایہ کاری کو فروغ دینے اور دراصل امن واستحکام اور سلامتی کیلئے بھی رابطہ کاری ایک بنیادی ضرورت ہے۔ مادی طور پر روابط ہمارے شہریوں کی توقعات کی تکمیل کرتے ہیں لیکن باہمی مفید شراکت داری اور ہمارے علاقائی اور عالمی چیلنجوں کا سامنا کرنے کیلئے اسے اور بڑھاوا دینے کی ضرورت ہے۔ کنیکٹیویٹی کے نیٹ ورک کو صرف مادی شکل میں ہی نہیں قائم ہونا چاہئے بلکہ تمام پہلوؤں پر احاطہ کرنا چاہیے ۔ اس کے تحت ادارہ جاتی ڈیجیٹل ، اقتصادی اور سماجی ۔ ثقافتی پہلوؤں کو بھی شامل کیا جانا چاہیے۔ نائب صدر جمہوریہ ہند نے مندوبین سے کہا کہ وہ تجارت و صنعت کو اور کاروبار وغیرہ کو فروغ دیں اور مربوط پروڈکشن نیٹ ورک اور ویلو چین قائم کریں تاکہ سبھی متعلقہ اداروں کو فائدہ پہنچ سکے۔ انہوں نے کہا کہ ہمیں توانائی انجمنیں قائم کرنی چاہئیں جیسے کہ شمسی توانائی سے مالامال ملکوں کی بین الاقوامی شمسی الائنس ہے تاکہ ہم سب کے لئے توانائی سلامتی فراہم ہوسکے ۔ آئیے ہم سب اپنی کاروباری برادری ، اپنی یونیورسٹیوں ، ثقافتی اور مہذب معاشروں کی تنظیموں کے مابین شراکت داری کا ایک ایسا نیٹ ورک قائم کریں ۔ ان سب سے اوپر اٹھ کر یہ بھی کیا جانا چاہیے کہ ہم سب دلوں اور اذہان کے مابین رشتے قائم کریں تاکہ اے ایس ای ایم امن اور ہم آہنگی کا ایک مشترکہ نمونہ بن جائے۔ ہمارے لئے اے ایس ای ایم میں جمہوریت اور کشادہ دلی پر مبنی انسانی اقدار از حد اہم عناصر ہیں۔ ہمارا میزبان ملک منگولیا اس سلسلے میں ابھی حال کا اور از حد کامیاب نمونہ ہے ، جہاں جمہوری تجربہ کیا گیا ہے اور ہم انہیں اس کامیابی پر مبارکباد پیش کرتے ہیں۔ م ن ۔ م و ۔ ع ن۔ U-3421 (Release ID :147105)